2.pielikums

Informatīvajam ziņojumam

“Par valsts līdzdalību valsts akciju

Sabiedrībā “Privatizācijas aģentūra” un tās

vispārējo stratēģisko mērķi”

**Valsts un pašvaldību īpašuma objektu un zemes privatizācija**

*Vispārējā informācija*

Saskaņā ar likumu „Par valsts un pašvaldību īpašuma objektu privatizāciju” (turpmāk – Privatizācijas likums) privatizācija ir vienveidīgu darbību kopums, kuru rezultātā mainās privatizējamā valsts vai pašvaldības īpašuma objekta īpašnieks. Privatizācijas likums nosaka kārtību, kādā tiek privatizēti valsts vai pašvaldību īpašuma objekti - nekustamais īpašums vai nekustamā īpašuma domājamā daļa, kapitālsabiedrība, kapitāla daļa vai cita manta, kas ir valsts vai pašvaldības īpašumā (turpmāk – valsts un pašvaldību īpašuma objekti), izņemot valsts un pašvaldību dzīvojamās mājas un dzīvokļus. Attiecīgi privatizācijas process ietver vairākus posmus, kas pamatā sastāv no privatizācijas ierosinājuma iesniegšanas, lēmuma pieņemšanu par privatizācijai ierosināto īpašumu, privatizācijā nodotā īpašuma pārņemšanu valdījumā un tā sakārtošana (gan tiesiski, gan iespēju robežās apsaimniekojot), privatizācijas noteikumu (projekta, paziņojuma) sagatavošana, īpašuma atsavināšana un privatizācijas nosacījuma un samaksas kontroles veikšana. Valsts īpašuma objektu privatizāciju atbilstoši Privatizācijas likumam veic un privatizācijas ierosinājumus apkopo valsts akciju sabiedrība „Privatizācijas aģentūra” (turpmāk – Privatizācijas aģentūra). Savukārt pašvaldības īpašuma objektu privatizāciju veic pašvaldības īpašuma privatizācijas komisija (turpmāk — privatizācijas komisija).

Par valsts vai pašvaldību īpašuma objektu privatizācijas subjektu var būt fiziskā vai juridiskā persona, kam ir tiesības iegūt Latvijā kustamo vai nekustamo īpašumu. Maksājumi par valsts un pašvaldību īpašuma objektiem izdarāmi *euro* un/vai privatizācijas sertifikātos. Lēmumu par valsts īpašuma objekta, izņemot apbūvētiem zemesgabaliem, nodošanu privatizācijai pieņem Ministru kabinets, bet par apbūvētiem zemesgabaliem, uz kura atrodas citai personai piederošas ēkas vai būves – Privatizācijas aģentūra. Savukārt lēmumu par pašvaldības īpašuma objekta nodošanu privatizācijai pieņem pašvaldība. Lēmums tiek pieņemts, pamatojoties uz jebkuras fiziskās vai juridiskās personas iesniegtu privatizācijas ierosinājumu. Tāpat Ministru kabinets vai pašvaldības dome (padome) bija tiesīga uz savas iniciatīvas pamata nodot privatizācijai valsts vai pašvaldības īpašuma objektu, kā arī neapbūvētus un atsevišķi apbūvētus zemesgabalus. Tā kā Latvijā realizētās masveida privatizācijas mērķis pamatā bija sasniegts, 2005.gada 1.septembrī stājās spēkā Valsts un pašvaldību īpašuma privatizācijas un privatizācijas sertifikātu izmantošanas pabeigšanas likums (turpmāk – Privatizācijas pabeigšanas likums), kas nosaka, kā pabeidzams privatizācijas process, zemes reforma un nodrošināma privatizācijas sertifikātu izmantošanas pabeigšana. Privatizācijas pabeigšanas likums, cita starpā, nosaka:

* termiņu – 2006. gada 31. augustu, līdz kuram jebkura juridiska vai fiziska persona varēja ierosināt nodot privatizācijai jebkuru valsts vai pašvaldības īpašumu;
* kārtību, kādā izskata personas iesniegto privatizācijas ierosinājumu un pieņem lēmumu par valsts vai pašvaldību īpašuma nodošanu privatizācijai;
* Ministru kabinets vai pašvaldības dome var atteikt nodot privatizācijai un saglabāt valsts vai pašvaldības īpašumā īpašumu, kas ir nepieciešams valsts pārvaldes funkciju vai valsts vai pašvaldības komercdarbības veikšanai;
* lēmumus par valsts vai pašvaldības īpašuma, par kuru radies īpašuma tiesību strīds vai kas atbilst bezīpašnieka statusam, nodošanu privatizācijai pieņem pēc tam, kad spēkā stājies tiesas nolēmums;
* līdz 2007.gada 28.februārim Ministru kabinets vai pašvaldības dome (padome) ir tiesīga pati nodot privatizācijai valsts vai pašvaldības īpašuma objektu, kā arī tādu neapbūvētu zemesgabalu, kas tiek privatizēts ar ieguldīšanas metodi;
* netiks privatizēta vai atsavināta valsts akciju sabiedrība „Latvenergo”, valsts akciju sabiedrība „Latvijas pasts”, valsts akciju sabiedrība „Starptautiskā lidosta „Rīga””, valsts akciju sabiedrība „Latvijas dzelzceļš”, valsts akciju sabiedrība „Latvijas gaisa satiksme” un valsts akciju sabiedrība „Latvijas valsts meži”.

Privatizācijas pabeigšanas likumā noteiktie termiņi ir vieni no nosacījumiem, lai nodrošinātu privatizācijas pabeigšanu. Vienlaikus atsevišķām privatizācijas darbībām nav iespējams objektīvi noteikt gala termiņu, jo to izpilde nav atkarīga tikai un vienīgi no privatizāciju veicošām institūcijām, t.sk., to var ietekmēt, piemēram, tiesvedības, tiesiskā regulējuma trūkums problēmas risināšanai un citas problēmas. Jāuzsver, ka īpašuma privatizācija noslēdzas ar īpašuma pirkuma līguma izpildi. Privatizācijas pabeigšanas likuma pārejas noteikumu 42.punkts nosaka, ka valsts vai pašvaldības īpašuma objekta, kā arī apbūvēta vai neapbūvēta zemesgabala pirkuma līgumā, kurā piemērots atliktais maksājums (nomaksa), kurā noteikts norēķinu termiņš līdz pieciem gadiem un kurš noslēgts līdz 2009.gada 1.jūlijam, pēc personas rakstveida gribas izteikuma maksimālais norēķinu termiņš var tikt pagarināts līdz 10 gadiem. Tātad, valsts vai pašvaldības īpašuma pirkuma līgumā maksimālais norēķinu termiņš var būt 10 gadi. Līdz ar to tikai pēc pirkuma līgumā paredzēto maksājumu veikšanas valsts vai pašvaldību īpašuma objekts ir uzskatāms par privatizētu.

Lai nodrošinātu veiksmīgu un atklātu privatizācijas pabeigšanas procesu norisi, Ministru kabinets ir noteicis kārtību, kādā privatizāciju veicošām institūcijām ir jāveido publiski pieejami privatizācijas ierosinājumu reģistri.

*Valsts īpašuma objektu privatizācijas pabeigšanas process*

Privatizācijas aģentūra veic valsts īpašuma objektu privatizāciju no 1994.gada 22.aprīļa. Laika periodā no 2005.gada 1.septembra, kad stājās spēkā Privatizācijas pabeigšanas likums, līdz 2016.gada 31.decembrim Privatizācijas aģentūra privatizācijas ierosinājumu reģistrā reģistrēti:

* 636 nekustamo īpašumu privatizācijas ierosinājumi, t.sk. par 79 īpašuma objektiem, kuru īpašuma tiesības nebija noskaidrotas;
* 4 513 zemesgabalu privatizācijas vai privatizācijas turpināšanas ierosinājumi;
* 57 valsts kapitāla daļu privatizācijas ierosinājumi.

Uz 2016.gada 31.decembri Ministru kabinets vēl nebija izskatījis 30 privatizācijas ierosinājumus, kas saņemti par valsts īpašuma objektiem, jo:

* par 13 īpašuma objektiem Privatizācijas aģentūras pieteikums tiesai par juridiskā fakta konstatēšanu, ka nekustamie īpašumi ir bezīpašnieka manta, kas piekritīga valstij, tika atstāts bez izskatīšanas, pamatojoties uz Civilprocesa likuma 258.pantu, jo sevišķās tiesāšanās kārtībā izskatāmajā lietā radies strīds par tiesībām un šis strīds izšķirams tiesā prasības kārtībā. Attiecīgi šajos 13 gadījumos Privatizācijas aģentūrai nav Ministru kabineta pilnvarojuma pārstāvēt valsts intereses tiesā. Līdz ar to Privatizācijas aģentūras pārstāvji pašlaik vērtē attiecīgās tiesā izskatāmās lietas pēc būtības un, kad tiks atrasts pieņemamākais risinājums, Privatizācijas aģentūra sagatavos atbilstošu dokumenta projektu un ar Ekonomikas ministrijas starpniecību to iesniegs izskatīšanai Ministru kabinetā;
* par 15 īpašuma objektiem ir stājies spēkā tiesas nolēmums, ar kuru konstatē juridisko faktu, ka īpašuma objekts ir bezīpašnieka manta, kas piekritīga valstij. Ņemot vērā, ka minēto īpašuma objektu sastāvā esošās ēkas (būves) nav reģistrētas nekustamā īpašuma valsts kadastra informācijas sistēmā, tiek kadastrāli uzmērītas īpašumu sastāvā esošās būves, lai precizētu Ministru kabineta rīkojuma projektus par īpašuma objektu nodošanu privatizācijai vai pamatotu atteikumu nodot privatizācijai;
* 2 īpašuma objektu Ministru kabineta rīkojuma projektu izskatīšanu apgrūtina juridiskas problēmas.

Uz 2016.gada 31.decembri Privatizācijas aģentūras valdījumā bija 45 valsts īpašuma objekti (lietu kopības, ko veido būves (ēkas) ar zemesgabalu), 655 apbūvēti zemesgabali vai to domājamās daļas un 2 valsts īpašuma objekti (valsts kapitāla daļas) - sabiedrības ar ierobežotu atbildību „Latvijas Mobilais Telefons” (turpmāk – LMT) 5 % kapitāla daļu un sabiedrības ar ierobežotu atbildību „Lattelecom” (turpmāk – Lattelecom) 51 % kapitāla daļu. Attiecīgi šie valsts īpašuma objekti atrodas privatizācijas procesā un tie ir jāizprocesē, lai pabeigtu to privatizāciju.

Vienlaikus, valsts pārvaldes uzdevumu izpildes ietvaros Privatizācijas aģentūra nodrošina valsts īpašuma objektu un zemesgabalu pirkuma līgumos iekļauto privatizācijas nosacījumu izpildes kontroli saskaņā ar Privatizācijas likumu un Privatizācijas pabeigšanas likumu. Uz 2016.gada 31.decembri Privatizācijas aģentūras kontrolē bija  327 privatizācijas līgumi, tai skaitā:

* valsts zemesgabalu privatizācija –195 līgumi;
* valsts īpašuma objektu privatizācija – 94 līgumi;
* valsts kapitāla daļu privatizācija – 38 līgumi.

Galvenie iemesli tam, kādēļ daļai valsts īpašumu privatizācija vēl turpinās, ir šādi:

* attiecībā uz valsts kapitāla daļu privatizāciju ir nepieciešams pieņemt atsevišķus Ministru kabineta lēmumus par turpmāko rīcību;
* atbilstoši Meža likumā noteiktajam, valsts meža zeme pastāvīgā lietošanā netiek piešķirta un nav atsavināma vai privatizējama, izņemot ēku (būvju) īpašniekam ar ikreizēju Ministru kabineta rīkojumu (pilsētās līdz 0,12 ha un lauku apvidos līdz 0,5 ha). Nepieciešams palielināt pieļaujamo privatizējamās meža zemes platību atkarībā no tā, vai zemesgabals robežojas ar akciju sabiedrības “Latvijas valsts meži” apsaimniekošanā esošu zemesgabalu vai nē.;
* atbilstoši tiesiskajā regulējumā paredzētajam valsts zemesgabalu un nekustamā īpašuma objektu privatizācijas subjektiem ir iespēja veikt norēķinus, t.sk. par privatizācijas sertifikātiem, ar 10 gadu nomaksas termiņu, kas jau šobrīd nozīmē, ka par šogad noslēgtajiem līgumiem ar 10 gadu nomaksas termiņu, t.sk. privatizācijas sertifikātos, norēķini tiktu veikti 2026.gadā;
* tiesiskais regulējums paredz, ja persona savas pirmpirkuma tiesības uz apbūvētu zemesgabalu nevar izmantot vai neizmanto, tai ir zemes nomas tiesības uz to pašu zemesgabalu, uz kuru tai ir pirmpirkuma tiesības, un šis zemesgabals netiek privatizēts vai atsavināts citām personām. Daļā gadījumu šādu ēku īpašnieki nav reģistrējuši īpašuma tiesības uz apbūvi zemesgrāmatā, līdz ar to nav iespējams sagatavot šos zemesgabalus, uz kuriem atrodas būves, privatizācijas paziņojumus;
* ievērojama daļa subjektu ir noslēguši (zemesgabalu, nekustamā īpašuma objektu) pirkuma līgumus un veikuši pilnu samaksu, tomēr nav nostiprinājuši savas īpašuma tiesības zemesgrāmatā. Lai nepieļautu zaudējumus valstij nekustamā īpašuma nodokļa maksājumu veidā, jāvērtē iespēja ieviest piespiedu mehānismu īpašuma tiesību nostiprināšanai.

*Pašvaldību īpašuma objekti privatizācijas pabeigšanas process*

Ekonomikas ministrijas apkopotā informācija liecina, ka 90 pašvaldībās ir pabeigta pašvaldību īpašuma objektu privatizācija, kas nozīmē, ka šajās pašvaldībās ir izskatīti visi fizisko un juridisko personu privatizācijas ierosinājumi, privatizācijai nodotie objekti ir privatizēti un privatizācijas subjekti ir izpildījuši visas saistības.

 Savukārt 29 pašvaldībā privatizācijas process turpinās (skat. 1.tabulu), t.i.:

* 72 neizskatīti privatizācijas ierosinājumi;
* 164 īpašuma objekti un zemesgabali, kuri nodoti privatizācijai, bet par kuriem nav noslēgti pirkuma līgumi;
* 344 noslēgti, bet vēl neizpildīti, īpašuma objektu un zemesgabalu pirkuma līgumi, no kuriem garākais izpildes termiņš šobrīd ir 2026.gada 31.augusts.

1.tabula

**Informācija par privatizācijas procesu pašvaldībās, kurās īpašuma objektu privatizācija nav pabeigta**

| **Pašvaldība** | **Neizskatītie privatizācijas ierosinājumi** | **Objekti, par kuriem nav noslēgti pirkuma līgumi** | **Noslēgtie, bet neizpildītie pirkuma līgumi** | **Pēdējais paredzamais termiņš līgumu izpildei** |
| --- | --- | --- | --- | --- |
| **Daugavpils pilsētas dome** | 0 | 0 | 1 | 14.02.2018. |
| **Jelgavas pilsētas dome** | 0 | 4 | 7 | 2023.gads |
| **Valmieras pilsētas pašvaldība** | 0 | 0 | 1 | 10.05.2018. |
| **Ventspils pilsētas dome** | 0 | 0 | 29 | 31.12.2014. |
| **Pļaviņu novada pašvaldība** | 0 | 1 | 0 | - |
| **Alūksnes novada pašvaldība** | 0 | 0 | 2 | 2017.gads |
| **Aizputes novada pašvaldība** | 0 | 22  | 8 | Nav informācijas |
| **Pāvilostas novada pašvaldība** | 0 | 0 | 5  | Nav informācijas |
| **Vaiņodes novada pašvaldība** | 0 | 1 | 15 | 31.12.2021. |
| **Cesvaines novada pašvaldība** | 4 | 0 | 0 | - |
| **Saulkrastu novada pašvaldība** | 0 | 1 | 1 | 01.09.2019. |
| **Garkalnes novada pašvaldība** | 0 | 4 | 3 | 30.06.2021. |
| **Krimuldas novada pašvaldība** | 9 | 0 | 0 | - |
| **Mālpils novada pašvaldība** | 0 | 4 | 0 | - |
| **Jaunpils novada pašvaldība** | 0 | 1 | 0 | - |
| **Valkas novada pašvaldība** | 1 | 10 | 1 | 21.10.2017. |
| **Rīgas dome** | 8 | 29 | 211 | 31.08.2026. |
| **Kuldīgas novada pašvaldība** | 0 | 1 | 3 | 31.12.2016. |
| **Liepājas pilsētas dome** | 0 | 1 | 4 | Nav informācijas |
| **Jūrmalas pilsētas dome** | 30 | 0 | 1 | 02.10.2017. |
| **Mazsalacas novada pašvaldība** | 0 | 0 | 6 | 31.12.2020. |
| **Amatas novada pašvaldība** | 0 | 11 | 0 | - |
| **Daugavpils novada pašvaldība** | 0 | 49 | 5 | Nav informācijas |
| **Ikšķiles novada dome** | 0 | 0 | 1 | 28.02.2017. |
| **Riebiņu novada pašvaldība** | 0 | 24 | 7 | 30.12.2019. |
| **Jēkabpils pilsētas pašvaldība** | 0 | 1 | 1 | 25.09.2023. |
| **Ķeguma novada pašvaldība** | 20 | 0 | 0 | - |
| **Dundagas novada pašvaldība** | 0 | 0 | 1 | 31.12.2016. |
| **Limbažu novada pašvaldība** | 0 | 0 | 31 | Nav informācijas |

Pašvaldības min, ka galvenās problēmas, kas kavē privatizācijas ierosinājumu izskatīšanu:

* tiesvedība par privātpersonu īpašuma tiesību atjaunošanu uz nekustamo īpašumu – 6 ierosinājumi;
* tiesvedība par īpašuma tiesībām uz būvēm, kas atrodas uz zemesgabala, par kuru saņemts privatizācijas ierosinājums – 1 ierosinājums;
* tiesvedība starp privātpersonām par ēku (būvju) īpašuma tiesībām un nekustamā īpašuma sastāva precizēšana - 1 ierosinājums;
* personas ierosinājušas privatizēt zemi pie viņu lietošanā esošām garāžu ēkām, kuras nav reģistrētas zemesgrāmatā uz šo personu vārda – 16 ierosinājumi;
* privatizācijas ierosinājums iesniegts par zemesgabalu, kura daļa atrodas ielas sarkano līniju zonā (plānots atdalīt šo zemesgabala daļu) – 1 ierosinājums;
* privatizācijas ierosinājumi iesniegti par pilsētas teritorijā neidentificējamiem zemes gabaliem, norādot tikai platību bez adreses – 7 ierosinājumi;
* būves īpašnieks, kurš iesniedzis privatizācijas ierosinājumu, ir atsavinājis būvi, bet jaunais būves īpašnieks ir atsavinājis būvi un jaunas būves īpašnieks nav iesniedzis pieprasījumu – 2 ierosinājumi;
* ierosinājumu par apbūvēta zemesgabala daļas privatizāciju iesniegusi persona, kurai pieprasītajā zemes gabalā nepieder būve – 3 ierosinājumi;
* ēkai, par kuru iesniegts privatizācijas ierosinājums, ir zemesgrāmatā reģistrēts bankas uzlikts aizliegums – 1 ierosinājums;
* ierosināta sakņu dārzu, kas atrodas uz kompensācijas fondā nodotās zemes un likuma “Par pašvaldībām” noteikto funkciju nodrošināšanai nepieciešamās zemes, privatizācija – 20 ierosinājumi;
* uz zemes gabala atrodas mazdārziņu teritorija, noslēgti mazdārziņu nomas līgumi, kuru termiņš beigsies 2017.gada 31.decembrī. - 1 ierosinājums;
* pašvaldība nav iemērījusi zemes gabalus, kā arī nav ierakstījusi zemesgrāmatā. Minēto ierosinājumu izskatīšanai pašlaik pietrūkst resursu privatizējamo īpašumu iemērīšanai un nostiprināšanai zemesgrāmatā – 4 ierosinājumi.

Galvenās problēmas, kas kavē privatizācijai nodoto pašvaldības īpašuma objektu pirkuma līgumu noslēgšanu:

* tiesvedība par privātpersonas izlikšanu no zemesgabala, būves nojaukšanu un maksas par faktisko lietošanu piedziņu;
* tiesvedība par cenu un pirmpirkuma tiesībām;
* zemesgabala sadale;
* zemes ierīcības jautājuma risināšana privatizācijai nodotās zemesgabala daļas nodalīšanai;
* zemesgabala sadale atbilstoši izstrādātajam zemes ierīcības projektam;
* zemesgabala, no kura pašvaldībai pieder domājamā daļa, reālā sadale, kurai nepieciešama privātpersonas piekrišana;
* nekustamā īpašuma lietošanas mērķa maiņa atbilstoši atļautajai izmantošanai;
* jautājuma par apbūves, kas atrodas uz privatizējamā zemesgabala, nojaukšanas risināšana;
* vienošanās par zemesgabala lietošanas kārtību ar būvju, kas atrodas uz privatizējamā zemesgabala, īpašniekiem noslēgšana;
* zemesgabala robežu precizēšana.

Galvenais pašvaldību privatizācijas pabeigšanas procesa kavējošais iemesls ir esošais tiesiskais regulējums, kas pieļauj privatizācijas subjektiem noslēgt ilgstošu nomaksas pirkuma līgumus (10 gadi), kas neveicina ātrāku norēķināšanos par privatizācijas objektu un attiecīgi privatizācijas pabeigšanu.

*Turpmākā rīcība valsts un pašvaldību īpašuma objektu privatizācijas pabeigšanai*

Apkopojot Privatizācijas aģentūras un pašvaldību sniegto informāciju par privatizācijas procesa norisi, var secināt, ka valsts un pašvaldību īpašuma objektu privatizācijas procesa pabeigšanas kavēšanai katrā gadījumā ir individuāls raksturs, proti, kavēšanās problēmas nevar atrisināt centralizēti. 2017.gada 1.februārī stājās spēkā Ministru kabineta 2017.gada 3.janvāra noteikumi Nr.12 “Privatizācijas sertifikātu kontu apkalpošanas, privatizācijas sertifikātu izmantošanas un aprites administrēšanas noteikumi”, kas paredz ieviest privatizācijas sertifikātu kontu apkalpošanas maksu fiziskām personām. Tādējādi fiziskām personām noteiktā maksa par privatizācijas sertifikātu kontu uzturēšanu veicinās ātrāku valsts un pašvaldību objektu un zemesgabalu privatizācijas nomaksas līgumos noteikto saistību izpildi, veicot samaksu privatizācijas sertifikātos.

Vienlaikus, lai veicinātu valsts un pašvaldības īpašuma objektu privatizācijas procesu pabeigšanu:

* ar grozījumu Privatizācijas pabeigšanas likuma 13.panta pirmajā daļā samazināt maksimālo termiņu norēķiniem par valsts un pašvaldības īpašuma objektu, kā arī apbūvētu un neapbūvētu zemesgabalu no 10 līdz 5 gadiem no pirkuma līguma noslēgšanas dienas. Minētais nosacījums attiektos uz jaunajiem nomaksas līgumiem;
* jāpaaugstina zemes nomas maksa atsevišķi apbūvētiem zemesgabaliem, sekmējot apbūvētu zemesgabalu privatizāciju, tādejādi veicinot lietu kopības veidošanu. Attiecīgi Finanšu ministrija ir sagatavojusi un Valsts sekretāru 2016.gada 15.septembra sanāksmē (prot.Nr.36 5.§) izsludinājusi saskaņošanai Ministru kabineta noteikumu projektu “Grozījumi Ministru kabineta 2007.gada 30.oktobra noteikumos Nr.735 “Noteikumi par publiskas personas zemes nomu”” (VSS-870), kas paredz pakāpenisku apbūvēta publiskas personas zemesgabala nomas maksas palielināšanu līdz 4,5% no zemes kadastrālās vērtības;
* vienlaikus Ekonomikas ministrija, izvērtējot pašvaldību norādītās problēmas privatizācijas ierosinājumu izskatīšanā, konsultēs pašvaldības, lai tās atbilstoši Privatizācijas likumā un Privatizācijas pabeigšanas likumā noteiktajam izskatītu vai atstātu bez izskatīšanas vēl neizskatītos privatizācijas ierosinājumus;
* Ministru kabinetam, ņemot vērā sabiedrības ar ierobežotu atbildību “KPMG Baltics” 2017.gada pirmajā ceturksnī sagatavoto stratēģiju par mikro un makro ekonomisko un sociālo analīzi par turpmāko rīcību ar Lattelecom un LMT kapitāla daļām, izskatot ne mazāk kā piecus turpmākās rīcības variantus un novērtējot katra piedāvātā varianta stiprās un vājās puses, kura pasūtīta, ievērojot Saeimas Publisko izdevumu un revīzijas komisijas 2016.gada 5.aprīļa sēdē lemto, pieņemt lēmumu par turpmāko rīcību ar Lattelecom un LMT valsts kapitāla daļām.

Ministru prezidenta biedrs,

ekonomikas ministrs A. Ašeradens

Zelča

67013163, Inese.Zelca@em.gov.lv